ET Euroopa Liidu Teataja C 9/50

Teatis selliste dumpinguvastaste meetmete kohta, mis kehtivad muu hulgas Hiina Rahvavabariigist pärit terastrosside ja -kaablite liitu suunatud impordi suhtes ning mida laiendatakse muu hulgas Korea Vabariigist lähetatud terastrosside ja -kaablite impordile, olenemata sellest, kas seda deklareeritakse Korea Vabariigist pärit impordina või mitte

(2018/C 9/11)

Praegu kohaldatav meede on dumpinguvastane tollimaks, mis kehtestati nõukogu rakendusmäärusega (EL) nr 102/2012 (1) (mida on viimati muudetud komisjoni rakendusmäärusega (EL) 2016/1167 (2)) muu hulgas Hiina Rahvavabariigist pärit terastrosside ja -kaablite impordi suhtes ning mida laiendati muu hulgas Korea Vabariigist lähetatud terastrosside ja -kaablite impordile, olenemata sellest, kas seda deklareeritakse nimetatud riigist pärineva impordina või mitte (edaspidi „kehtivad meetmed“).

Korea Vabariigist lähetatud vaatlusaluse toote importimisel liitu tuleb maksta 60,4 % suurust tollimaksu, välja arvatud tooted, mille on tootnud äriühingud, kes on rakendusmääruse (EL) nr 102/2012 (nagu seda on muudetud) kohaste tegelike tootjatena maksust vabastatud. Üks Korea Vabariigis asuv äriühing, nimelt CS Co., Ltd, kelle liitu eksporditavad terastrossid ja -kaablid on dumpinguvastasest tollimaksust vabastatud, kuna ta on tegelik tootja, teatas komisjonile, et tema ametlik aadress on muutunud (uus aadress on esitatud allpool).

Äriühingu väitel ei mõjuta aadressimuutus tema õigust tollimaksumäärale, mida kohaldati eelmise aadressi puhul. Komisjon uuris esitatud andmeid ja järeldas, et CS Co., Ltd on endiselt sama äriühing, kelle äriühingu registreerimisnumber on sama, muutunud on üksnes äriühingu aadress. Aadressimuutus tõesti ei mõjuta rakendusmääruse (EL) nr 102/2012 kohaseid järeldusi.

Rakendusmääruse (EL) nr 102/2012 (nagu seda on viimati muudetud rakendusmäärusega (EL) 2016/1167) artikli 1 lõikes 4 esitatud tabelis sisalduvat viidet äriühingule CS Co., Ltd tõlgendatakse aadressimuutust arvestades järgmiselt: 31-102, Junam maeul 2-gil, Yangsan, Gyeongsangnam-do. Selguse huvides on TARICi lisakood endiselt A969.

(1) Nõukogu 27. jaanuari 2012. aasta rakendusmäärus (EL) nr 102/2012, millega kehtestatakse pärast määruse (EÜ) nr 1225/2009 artikli 11 lõike 2 kohast aegumise läbivaatamist Hiina Rahvavabariigist ja Ukrainast pärit terastrosside ja -kaablite impordi suhtes lõplik dumpinguvastane tollimaks, mida laiendatakse Marokost, Moldovast ja Korea Vabariigist lähetatud terastrosside ja -kaablite impordile, olenemata sellest, kas seda deklareeritakse nimetatud riikidest pärit impordina või mitte, ning lõpetatakse määruse (EÜ) nr 1225/2009 artikli 11 lõike 2 kohase aegumise läbivaatamine Lõuna-Aafrikast pärit terastrosside ja -kaablite impordi suhtes (ELT L 36, 9.2.2012, lk 1).

(2) Komisjoni 18. juuli 2016. aasta rakendusmäärus (EL) 2016/1167, millega muudetakse rakendusmäärust (EL) nr 102/2012, millega kehtestatakse muu hulgas Hiina Rahvavabariigist pärit terastrosside ja -kaablite impordi suhtes lõplik dumpinguvastane tollimaks, mida laiendatakse Korea Vabariigist lähetatud terastrosside ja -kaablite impordile, olenemata sellest, kas seda deklareeritakse Korea Vabariigist pärit impordina või mitte (ELT L 193, 19.7.2016, lk 19).